สอบถามเรื่องการฉีดยาคุมค่ะ คลินิกที่จะไปฉีดมี2แบบค่ะ แบบแรกฉีดเดือนละครั้ง ประจำเดือนมาได้ปกติทุกเดือนค่ะในคนส่วนใหญ่ บางคนอาจมากระปริเกระปรอยได้แต่น้อยค่ะ 200บาท แบบสอง ฉีดทุก3เดือนค่ะ บางคนประจำเดือนไม่มาเลย บางคนมากระปริดกระปรอย หรือมาตลอดเดือนเป็นเวลา6-12เดือน(คือมาแบบนิดหน่อยให้รำคาญใจพอเป็นพิธีค่ะ) แล้วหลังตากนั้นก็ไม่มาเลย อันนี้แล้วแต่บุคคลนะคะ 300บาท อันนี้เป็นข้อมูลจากทางคลินิกค่ะ เลยอยากทราบว่าประสิทธิภาพต่างกันไหมคะ มีข้อดีข้อเสียต่างกันยังไงบ้างคะ
สวัสดีค่ะ ยาคุมกำเนิดแบบฉีดนั้นจะมี 2 แบบค่ะ คือแบบฉีดทุก 1 เดือนและทุก 3 เดือนความต่างก็คือยาคุมแบบฉีดทุก 1 เดือนนั้นจะเป็นฮอร์โมนรวม ทำให้ผลข้างเคียงเรื่องประจำเดือนมาผิดปกติหรือเลือดออกกระปริดกระปรอยจะน้อยกว่า เพราะยาจะทำหน้าที่เหมือนฮอร์โมนในร่างกายตามปกติ แต่ข้อเสียคือต้องไปฉีดบ่อย และในบางที่ราคาก็อาจจะแพงกว่าการฉีดทุก 3 เดือน และสิทธิ์การรักษาอาจจะไม่ครอบคลุมส่วนชนิดฉีดทุก 3 เดือนนั้นจะเป็นฮอร์โมนเดี่ยว จึงมีผลข้างเคียงเรื่องประจำเดือนไม่มา หรือเลือดออกกระปริดกระปรอยทางช่องคลอดได้มาก ทำให้สับสนว่าตั้งครรภ์หรือไม่ได้เช่นกัน แต่ถ้าฉีดยาต่อเนื่อง โอกาสตั้งครรภ์ก็มีได้น้อยมากทั้ง 2 แบบ คือน้อยกว่า 1% ค่ะสามารถเลือกใช้ได้ตามสะดวก หากต้องการให้สิทธิ์การรักษาครอบคลุม ไม่ต้องไปฉีดบ่อยๆ ไม่ได้กังวลเรื่องผลข้างเคียงมากนัก ก็อาจจะเลือกแบบ 3 เดือน หรือถ้าชอบให้ประจำเดือนมาสม่ำเสมอ ก็อาจเลือกเป็นแบบชนิดทุก 1 เดือน ประสิทธิภาพไม่ได้ต่างกันค่ะ